कहा- सुकेश के लेटर से एक्ट्रेस की इज्जत दांव पर; कोर्ट ने बताया चीप पब्लिसिटी
Money Laundering Case - Sukesh Chandrashekhar. 200 करोड़ की मनी लॉन्ड्रिंग केस में जेल में बंद सुकेश चंद्रशेखर के खिलाफ याचिका लगाई गई थी। एक शख्स ने दिल्ली हाईकोर्ट से अपील की है कि सुकेश को जेल से एक्ट्रेसेस के लिए लेटर न लिखने दिया जाए
200 करोड़ रुपए की मनी लॉन्ड्रिंग केस में जेल में बंद सुकेश चंद्रशेखर के खिलाफ याचिका लगाई गई। एक शख्स ने दिल्ली हाईकोर्ट में अपील की है कि सुकेश को जेल से एक्ट्रेसेस के लिए लेटर लिखने पर पाबंदी लगाई जाए।
याचिकाकर्ता के मुताबिक, सुकेश की इस हरकत से जैकलीन फर्नांडीज सहित कई एक्ट्रेसेस की प्रतिष्ठा को ठेस पहुंची है। इसकी वजह से उनकी जिंदगी में चैन नहीं है। हालांकि कोर्ट ने इस याचिका को खारिज कर दिया है।
कोर्ट ने इसके साथ ही याचिकाकर्ता पर भारी जुर्माना लगाने की बात कही है। कोर्ट का कहना है कि याचिकाकर्ता ने सस्ती शोहरत पाने के लिए ये सब किया है।
याचिकाकर्ता ने कहा- सुकेश की इस हरकत से फीमेल आर्टिस्ट की इमेज खराब हुई
निशांत कुमार नाम के शख्स ने यह याचिका लगाई थी। उसने अपने आप को सोशल वर्कर और जैकलीन फर्नांडीज, नोरा फतेही और चाहत खन्ना का फैन बताया है।
उसकी याचिका में कहा गया- सुकेश जेल से तीनों एक्ट्रेसेस के नाम मीडिया को लेटर जारी करता है। इसकी वजह से उनका नाम खराब होता है। सुकेश की इस हरकत से पूरी फीमेल आर्टिस्ट की इमेज खराब होती है। यह सब वह अपने होशोहवास में जानबूझ कर करता है।
कोर्ट ने कहा- पब्लिसिटी पाने के लिए लगाई है याचिका
याचिकाकर्ता निशांत कुमार ने दिल्ली सरकार और सूचना प्रसारण मंत्रालय पर भी कार्रवाई की मांग की है। याचिकाकर्ता का आरोप है कि दोनों तंत्र मिलकर अभिनेत्रियों की गरिमा को ठेस पहुंचाने के लिए काम कर रहे हैं।
चीफ जस्टिस सतीश चंद्रा और जस्टिस संजीव नरूला ने तल्ख टिप्पणी करते हुए याचिका को खारिज कर दिया है। कोर्ट ने कहा- ऐसा कुछ भी संज्ञान में नहीं है कि जिसे देखकर कहा जा सके कि दिल्ली सरकार और सूचना प्रसारण मंत्रालय ने अभिनेत्रियों की छवि खराब करने के लिए कुछ भी गलत कदम उठाया हो। ऐसे बेबुनियाद आरोप सिर्फ पब्लिसिटी पाने के लिए लगाए गए हैं।
'सुकेश की वजह से जैकलीन का जीना मुश्किल'
याचिकाकर्ता ने कहा- सुकेश चंद्रशेखर अपने लेटर्स में इन एक्ट्रेसेस के साथ कथित संबंधों की बात करते हैं। ऐसा करके वो फीमेल एक्टर्स खासकर जैकलीन फर्नांडीज की गरिमा के साथ खिलवाड़ कर रहे हैं। इसकी वजह से जैकलीन चैन से अपनी लाइफ नहीं जी पा रही हैं।
सुकेश की खुद की वाइफ कस्टडी में थीं और वो उस वक्त जैकलीन के साथ प्यार का नाटक कर रहे थे। उनकी इस हरकत की दाद देनी पड़ेगी।
याचिकाकर्ता निशांत कुमार ने सबूत के तौर पर कोर्ट के सामने सुकेश के लिखे कुछ लेटर्स भी सबमिट किए हैं।
जैकलीन को कई लेटर लिख चुका सुकेश, पब्लिकली प्यार का इजहार भी किया
सुकेश ने जैकलीन को जेल से कई बार लेटर लिखा है। होली और ईस्टर पर उसने लेटर के जरिए जैकलीन को बधाई दी थी।
उसने जैकलीन के लिए लिखा था- बेबी गर्ल तुम जानती हो कि मैं तुम्हारे लिए किसी भी हद तक जाउंगा। मैं तुम्हें प्यार करता हूं बेबी, मुस्कुराती रहो। तुम अच्छी तरह जानती हो कि तुम मेरे लिए क्या और कितना मायने रखती हो। लव यू माई प्रिंसेज। मेरी बी, मेरी बोम्मा, मेरी प्यार, मेरी जैकी- मैं तुम्हें बहुत मिस करता हूं।
उसने ईस्टर पर भी एक लेटर लिखते हुए कहा- जब भी मैं TV का एड देखता हूं, मुझे तुम्हारी याद आने लगती है। मैं उसके बाद सिर्फ तुम्हारे बारे में ही सोचता हूं। तुम्हें पता भी नहीं है कि तुम कितनी खूबसूरत हो। इस पूरे प्लेनेट पर तुमसे सुंदर कोई नहीं है। माई रैबिट..मेरा बच्चा, मैं तुम्हें बहुत प्यार करता हूं।